*Nikol szülés története:*

**Így született meg Drew Adei-Boateng**

Hol is kezdjem, nem volt egy könnyű szülésem így elsőre, annak ellenére, hogy mindenki mondta: „ugyan már, fiatal vagy, ilyenkor még nagyon jól reagál a tested, meg amúgy is… széles csípőd van, pikk-pakk megszülsz.”

Hát nem volt igazuk. Egy pénteki napon indult be a vajúdás, még nagyon enyhe volt az egész, ekkor voltam a 41+1. héten, már eléggé csalódott állapotban, na meg persze aggódtam is, mivel Angliában szültem, ahol SOHA NE SZÜLJÖN SENKI, de komolyan. A 42. hétig hagyják túlhordani a babákat NST, magzatvízvizsgálat, és egyéb nélkül. Az egész terhesség alatt 2 db UH van, az első a 12. héten, majd a második a 20.-on, és onnantól kezdve semmi, csak méregetik a kis vérnyomásodat a 40. hétig, vagy ne adj Isten a 42.-ig. A terhesség alatt soha egy orvos nem látott, és semmiféle nőgyógyászati vizsgálat nem volt.

Na, szóval vissza ahhoz a pénteki naphoz: elkezdtek rendszeres fájások is jönni, de igazából nem fájtak, szegény Ginát 0-24-ig társaságban tartottam az „ez most mi? ,és miért?” kérdéseimmel.

Szombaton már úgy voltam vele, hogy na, ez azért már elég erős, és 10 percenként jönnek, hívtam a kórházat (ugyan is itt be kell telefonálni, hogy menni akarsz szülni, mert ha nincs felírva a neved, be sem engednek a szülészetre, vicces) ahol közölték, hogy ne menjek még, ez még csak jósló, vegyek meleg fürdőt, pihenjek, persze azért voltak olyan fájdalmasak ezek az összehúzódások, hogy péntektől nem aludtam semmit sem egészen a szülésig. Vasárnap estére már elég durvák voltak a fájások, és 3-5 percenként jöttek, megint hívtam őket, már nyöszörögve, lihegve, ahol megint közölték, hogy ez még nem az, mit akarok én, hiszen nevetgélek (ez az volt, hogy hangosan szuszogtam a fájásoknál.) Kicsit később újra hívtam őket, mert gyanakodtam, hogy a fürdőkádban elfolyhatott a magzatvíz, mert miután kiléptem, megtörölköztem, végigfolyt a lábamon 3 sávban valami, aminek picit zöldes-sárgás színe volt, azt mondták, tegyek be egy betétet, és hívjam őket 2 óra múlva, hogy mennyire ázott át, mondtam nekik, hogy hát nem ázott át a betét, inkább csak nedves, erre azt mondták, ez 100%, hogy nem magzatvíz. Ebben a tudatban tovább folytattam az alvás nélküli szenvedésem, de nem túl sokáig, ugyan is hétfőn hajnali 5-kor már a kórházban voltunk, egyenesen ordítottam a fájásoknál, befektettek, közölték, hogy 6 cm-re nyitva a méhszáj, és elfolyt a magzatvíz, ami mellesleg mekóniumos, miért nem mondtam??? na itt még a fájások közepette is röhögni tudtam volna, hogy ennyire hülyék.

Megint közbe vágnék egy történettel, hogy még jobban eltántorítsak mindenkit az Angliában szüléstől; a 20. héten vettek kenetet a kórházban, hogy kiderítsék, hogy hordozok-e egy MRSA nevű baktériumot, azt mondták 1 héten belül hívnak az eredménnyel, ennek ellenére a 36. héten hívtak, hogy ugyan MRSA-ra nem vagyok pozitív, de B csoportú Streptococcusra igen, úgyhogy penicillin kúrát kell tartanom 5 napig, és szülésnél is antibiotikumot fogok kapni intravénásan, nehogy megfertőződjön a baba. Legközelebb, amikor mentem a szülésznőhöz, ugyebár vérnyomásmérésre, akkor kérdezte tőlem, hogy mire föl szedtem én penicillint? Mondtam neki, hogy miért, erre teljesen ki volt akadva, hogy ezt ki mondta nekem, hogy pozitív vagyok, mert ő erről semmit nem lát a számítógépben dokumentálva a kórház által!? Mondtam, hát ezt nem nekem kell tudni, azt teszem, amit mondanak, aztán legközelebb (mindig más volt a szülésznő, nem volt fogadott) megint kérdeztek erről, és fel is hívta a nőci a kórházat, akik megerősítették, hogy igen pozitív lett a tesztem, innentől kezdve ez természetesen minden héten változott, egyszer negatív, egyszer pozitív. Én azzal a tudattal mentem szülni, hogy pozitív, és infúziót fogok kapni, de amikor beértünk a kórházba ott megint közölték, hogy mindenre negatív vagyok, így nem adnak kezelést. Már 24 óra után haza engedtek a kórházból, ez után másnap jött egy egészségügyi látogató nevű nő, aki ezzel indított:

„Kiderült, hogy a Streptococcus teszt mégis pozitív volt, úgy hogy mindenféleképpen figyelje a babát, hogy rendesen eszik-e, és nem lázas-e, mert nem tudják, hogy elkaphatta-e a fertőzést, és ebbe a baktérium fertőzésbe minden 2. újszülött belehal” , na erre a mondatra teljesen elborult az agyam, hogy azért ennyire felelőtlenek, buták, hogyan lehetnek már? (szerencsére nem kapta el, lehet, hogy tényleg negatív volt a teszt, de ezt már sosem tudom meg)

Vissza a szüléshez: Na szóval, néztek vizelet és vér mintát, 1 óra múlva visszajöttek azzal, hogy a szervezetem teljesen ki van merülve, már a tartalékait éli fel (ugyebár nem aludtam 3 napja, meg enni sem nagyon tudtam) így erősen ajánlják, hogy kérjek epidurális érzéstelenítést, mert nem fogom tudni megszülni a babát, így viszont tudnék pár órát pihenni, így az EDA mellett döntöttem, amit reggel 9:30-kor kötöttek be, valami akupunktúrás pontot igen jól eltalálhatott a csaj a tűvel, mert ahogy beszúrta nem éreztem a fájásokat többé, pedig még rá sem volt kötve a folyadék!

Az EDA természetesen elvitte a fájásokat, így 11:00-kor elkezdtek oxytocint adagolni, 15:50-kor kezdtem nyomni, és 3 nyomásra **16:00-kor megszületett a kisfiam, Drew Adei-Boateng, 2012. július 23-án, 3530 grammal és 58cm-rel**

A rossz élményeket sorolhatnám még a 60 óra vajúdás mellett, például, hogy a szülőszobán végig 2 ablak tárva-nyitva volt, és nem volt olyan meleg, a babát be sem takarták, fel sem öltöztették, meg sem vizsgálták, és meg sem fürdették, ahová pedig át toltak, az összes újszülöttre jött a légkondicionáló, mindegyiknek levedzett a szeme és be volt dagadva, a babát csak másnap du. 3kor vizsgálta meg egy orvos, és du. 4-kor már jöhettünk haza, és tanácsolták, hogy 3 hétig ne fürdessem meg.

Eddig úgy gondoltam, hogy több gyerekem biztosan nem lesz, ez azóta már változott, viszont, ha lesz is, biztosan nem Angliában, szerintem ez teljesen érthető, hogy miért.

Ginának hálás köszönet, igaz személyesen nem tudott segítséget nyújtani, de skypeon keresztül is rettenetesen sokat segített, és tényleg nagyon hálás vagyok érte, hogy félidőtől végig „mellettem” volt a terhesség alatt, és természetesen még utána is bármivel fordulhatok hozzá. Nagyon segítőkész, és rendkívül jó tanácsokat ad, lehet, hogy még ennél is rosszabb élmény lett volna a szülés, ha nincs ott virtuálisan még az utolsó percekben is.  
KÖSZÖNÖM GINA!